從軍行
作者：李昂
朝代：唐

paragraphs: 漢家未得燕支山，征戍年年沙朔間。
塞下長驅汗血馬，雲中恆閉玉門關。
陰山翰海千萬里，此日桑河凍流水。
稽洛川邊胡騎來，漁陽戍裏烽煙起。
長途羽檄何相望，天子按劒思北方。
羽林練士拭金甲，將軍校戰出玉堂。
幽陵異域風煙改，亭障連連古今在。
夜聞鴻雁南渡河，曉望旌旗北臨海。
塞沙飛淅瀝，遙裔連窮磧。
玄漠雲平初合陣，西山月出聞鳴鏑。
城南百戰多苦辛，路傍死臥黃沙人。
戎衣不脫隨霜雪，汗馬䟃𧽼長被鐵。
楊葉樓中不寄書，蓮花劒上空流血。
匈奴未滅不言家，驅逐行行邊徼賒。
歸心海外見明月，別思天邊夢落花。
天邊迴望何悠悠，芳樹無人渡隴頭。
春雲不變陽關雪，桑葉先知胡地秋。
田疇不賣盧龍策，竇憲思勒燕然石。
麾兵靜北垂，此日交河湄。
欲令塞上無干戚，會待單于繫頸時。